תענית ח - אין תפילתו של אדם נשמעת אלא אם כן משים נפשו בכפו

**משך חכמה** בראשית פרשת ויחי פרק מח פסוק כב

(כב) בחרבי ובקשתי. תרגם אונקלוס 'בצלותי ובבעותי'. 'צלותי' - **הוא סדר תפילה הקבוע** כמו שאמר: השבח והתפילה וההודעה מעכבין (תוספתא מנחות ו, ו). ו'בעותי' - הוא **בקשה**, אשר אמרו, אם רצה אדם **לחדש בתפילתו,** מעין כל ברכה שואל אדם צרכיו, יעויין פרק קמא דעבודה זרה בזה.

והנה הנפקא מינה, כי סדר תפילה - שזו עבודה קבועה - אין הכוונה מעכב, ואם כיוון לבבו באבות סגי, ובכוונה מועטת סגי.

לא כן בחידוש, שמבקש האדם צרכיו מחדש, בעי כוונה יתירה. [ואמרו פרק תפילת השחר (ברכות כט, ב): אמר רב זירא, ובעינא לחדושי מלתא ומיספתא דלמא מטרידנאי, **כי החידוש צריך להיות בכוונה יתירה**].

ואולי נכלל זה בהא דאמרו פרק קמא דתענית (ח, א): אין תפילתו של אדם נשמעת אלא אם כן משים נפשו בכפו, שנאמר (איכה ג, מא): "נשא לבבנו אל כפיים". איני, והא אוקים שמואל אמורא עליה ודרש (תהלים עח, לו): "ויפתוהו בפיהם ובלשונם יכזבו לו ולבם לא נכון עמו, ולא נאמנו בבריתו", ואף על פי כן (שם שם): "והוא רחום יכפר עון ולא ישחית" וגו'! **לא קשיא, כאן ביחיד כאן בצבור.**

**פירוש**, שסדר התפילה שהוא בצבור אף שהוא **בלא** כוונה, מתקבלת.

**לא כן הבקשה החדשה, היא צריכה להיות בכוונה מופלגת**.

ואמרו בירושלמי ברכות (פרק ד הלכה ד) שאחיתופל היה מתפלל שלוש תפילות **חדשות** בכל יום [אולי על זה אמר דוד במזמור שאמר על אחיתופל (תהלים נה, יח) "ערב ובוקר וצהרים אשיחה" - כי אין אני מתפלל יותר מהחיוב - "וישמע קולי"].

והנה **חרב** הוא בעצמו מזיק, שברזל שיש לו חדוד ממית בכל שהוא, ואין צריך אומד [רמב"ם פרק ג' מרוצח, הלכה ד].

אבל **הקשת** בעצמו אינו מזיק, רק כוח המורה, ותלוי לפי כוח ורחוק המורה בקשת.

לזה קרא לתפילה בשם "חרבי" - שהיא אף בלא כוונה מרובה;

ובעותי בשם "קשתי" - שהיא כמו קשת שהיא עד "שמשים נפשו בכפו".

ולכן אמר ברכות דף ה, א: 'כל הקורא קריאת שמע על מטתו כאילו אוחז חרב של שתי פיפיות וכו'', כי על מיטתו איננה בכוונה מרובה.

ולכן אמר (תהלים ו, י) "שמע ה' תחינתי" - זה בקשתי, שצריכה כוונה מרובה,

כל שכן "ה' תפילתי יקח" - שאין צריך כוונה כל כך, ודו"ק היטב.